
ACORD 66/2008, DE 13 DE MAIG, DEL PLE DEL CONSELL DE L’AUDIOVISUAL DE CATALUNYA

Expedient núm. 23/A/2007. Sol·licitud d’autorització per a la renovació de la concessió de radiodifusió sonora en ones mètriques amb modulació de freqüència corresponent a la localitat de Barcelona (102.0 MHz).

1. Antecedents

I. El 19 d’octubre de 2007 va tenir entrada en aquest Consell (registre d’entrada núm. 1673/2007) un escrit signat pel representant d’Editorial Catalana de Televisión y Radio, SAU mitjançant el qual sol·licitava la renovació de la concessió de radiodifusió sonora en freqüència modulada de la localitat de Barcelona (102.0 MHz). 

El 19 de novembre de 2007 el Consell va trametre un escrit a la societat Editorial Catalana de Televisión y Radio, SAU (registre de sortida núm. 1675/2007) mitjançant el qual sol·licitava a la titular diversa documentació, amb suspensió del termini per a resoldre el procediment; aquesta sol·licitud ha estat degudament complimentada per Editorial Catalana de Televisión y Radio, SAU. 

II. Vist l’informe dels serveis jurídics del Consell de l’Audiovisual de Catalunya.

2. Consideracions jurídiques

2.1. Títol habilitant la renovació del qual és objecte d’aquest informe 

La societat Editorial Catalana de Televisión y Radio, SAU  va esdevenir concessionària de la freqüència objecte d’aquest informe mitjançant Acord del Govern de la Generalitat de 31 de gener de 1985, que fou renovada per Acord de 14 de novembre de 1988. 

El 14 de novembre de 1997 la societat va demanar la renovació de la concessió, atès que el termini de vigència finalitzava el 31 de gener de 1998, renovació que el Govern va denegar mitjançant Acord de 12 de maig de 1998.

Editorial Catalana de Televisión y Radio, SAU va impugnar l’esmentada denegació la qual es va resoldre definitivament per la sentència de 15 de novembre de 2005 dictada per la Sala Contenciosa Administrativa del Tribunal Suprem, estimatòria del recurs interposat per la societat sol·licitant.

En execució d’aquesta sentència i previs els tràmits corresponents, el Govern va emetre l’Acord de 18 d’abril de 2006 en el qual va renovar la concessió de la societat sol·licitant corresponent a la localitat de Barcelona (102.0 MHz), a què es refereix aquest informe, per un termini de deu anys comptadors des del 31 de gener de 1998, data de la finalització de la darrera pròrroga atorgada pel Govern. 

2.2. No concurrència de causes de denegació 

L’article 55 de la Llei 22/2005, de 29 de desembre, de la comunicació audiovisual de Catalunya (en endavant, LCA), és el precepte que regula la vigència de les llicències per a la prestació de serveis de comunicació audiovisual, que s’estableix per deu anys.

El Consell de l’Audiovisual de Catalunya pot autoritzar-ne la renovació per un o dos períodes iguals al de la seva durada, sempre que es compleixin les condicions establertes per la Llei, o dit d’una altra forma, sempre que no existeixi una causa de denegació.

Les causes de denegació les estableix el mateix article 55 LCA, concretament en el número 4, d’acord amb el qual:

“Són causes de denegació de la renovació de la llicència:

a) l’afectació de la garantia del pluralisme, d’acord amb el que estableix aquesta llei;

b) la modificació de l’objecte de la llicència per nova planificació de l’espectre radioelèctric per part de l’autoritat competent;

c) la situació financera del titular quan no garanteixi  la continuïtat del projecte;

d) l’incompliment reiterat de les condicions de la llicència degudament acreditat; 

e) el fet d’haver estat sancionat més de dues vegades per dues infraccions greus o una de molt greu, d’acord amb el què estableix aquesta llei”.

Pel que fa a la normativa bàsica, la disposició addicional sisena 2.a) de la Llei de l’Estat 31/1987, de 18 de desembre, d’ordenació de les telecomunicacions (en endavant, LOT) estableix el següent: 

“La concesión se otorgará por un plazo de diez años y se renovará sucesivamente por períodos iguales, salvo que el titular haya incumplido alguna de las obligaciones esenciales de la concesión o haya sido condenado mediante sentencia firme por vulnerar algún derecho fundamental. Lo dispuesto en este apartado se entiende sin perjuicio de las condiciones impuestas por el ordenamiento respecto de los títulos habilitantes para el uso del dominio público radioeléctrico”. 
De l’anàlisi de la documentació aportada i de l’expedient administratiu corresponent, no es desprèn l’existència de cap causa que justifiqui la denegació de la renovació.

Tanmateix, aquest Consell considera oportú referir-se, breument, a la sentència dictada pel Jutjat Contenciós Administratiu núm. 13 de Barcelona en el recurs ordinari, interposat, entre d’altres, per la societat concessionària, contra l’Acord 192/2005, de 19 de desembre, del Ple del Consell de l’Audiovisual de Catalunya. 

En efecte, el pronunciament judicial incideix en la qualificació o naturalesa de l’Acord, com un acte administratiu sense efectes jurídics vinculants o conseqüències susceptibles de projectar-se de forma immediata i directa sobre l’esfera dels drets i interessos dels recurrents. La sentència però, desestima el recurs i declara ajustat a dret l’objecte de l’Acord, és a dir, la competència del Consell per efectuar els advertiments corresponents en relació a l’emissió - per part de les societats recurrents - de continguts susceptibles de vulnerar els límits constitucionals de la llibertat d’expressió i d’informació, així com de fer-ne divulgació.

Atès que, en conseqüència, la societat concessionària, el títol habilitant de la qual és objecte de renovació, no ha estat condemnada mitjançant sentència ferma per vulneració d’algun dret fonamental, no procedeix la consideració d’aquest pronunciament judicial als efectes d’allò que determina la disposició addicional sisena 2.a) LOT. 

2.3. La causa específica de l’article 55.4 a) LCA: l’afectació de la renovació en la garantia de pluralisme extern

Especial rellevància mereix l’anàlisi de l’afectació de la garantia del pluralisme de la renovació sol·licitada ja què, com s’ha exposat, d’acord amb el què estableix l’article 55.4.a) LCA és una causa expressa de denegació de la renovació del títol: per una banda aplicant els límits a la concentració que determina la legislació bàsica estatal (apartat 1 d) i e) de la disposició addicional sisena LOT); i, per l’altra, els que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència de la societat Editorial Catalana de Televisión y Radio, SAU i de la resta de societats del mateix grup en la zona de servei de Barcelona, en relació amb l’oferta que s’hi troba a disposició dels ciutadans, es pot concloure el següent:

1.- En relació amb els límits que estableix l’apartat 1 d) i e) de la disposició addicional sisena LOT:

a) pel que fa a les emissores de ràdio analògiques, són d’aplicació els límits segons els quals “una misma persona física o jurídica no podrá, en ningún caso, controlar directa o indirectamente más del cincuenta por ciento de las concesiones administrativas del servicio de radiodifusión sonora terrestre que coincidan substancialmente en su ámbito de cobertura” i “en todo caso, una misma persona física o jurídica, no podrá controlar más de cinco concesiones en un mismo ámbito de cobertura”.

Per tant, les emissores de les que són titulars la societat sol·licitant així com les societats del seu grup a la zona de servei de Barcelona, en relació amb les 15 emissores de ràdio analògica de gestió privada que s’hi comptabilitzen (12 d’FM i 3 d’OM), no excedeixen d’aquests límits. 

b) i pel que fa a la ràdio digital, són d’aplicació els mateixos dos límits a què s’ha fet al·lusió en l’anterior paràgraf: aquests límits tampoc no s’excedeixen en aquest cas en relació amb les 36 concessions de ràdio digital de gestió privada amb aquesta zona de cobertura que s’hi ofereixen.

Per tant, la renovació sol·licitada no afecta a la garantia de pluralisme en la zona de servei implicada, Barcelona, pel que fa al límits que preveu la normativa bàsica.

2.- En relació amb els límits que es preveuen a l’article 40.2 i 3 en relació amb l’article 43 LCA la renovació sol·licitada tampoc no afecta a la garantia de pluralisme en la zona de servei implicada (Barcelona) ja què els mitjans dels quals és propietària directament Editorial Catalana de Televisión y Radio, SAU o indirectament mitjançant les societats del grup, suposen un 2,5% en relació amb els 118 mitjans, tant analògics com digitals, que constitueixen el total de l’oferta en aquesta zona de difusió.

2.4. Règim jurídic aplicable 

El règim substantiu aplicable a la concessió des de la data de renovació és el que estableix la LCA i resta de normativa vigent, així com els compromisos particulars assolits per la concessionària.

A més, la societat concessionària resta obligada a respectar els paràmetres tècnics assignats a la freqüència en el moment de la seva adjudicació.

2.5. Actualització de la garantia definitiva
L’article 10.5 del Decret 269/1998, de 21 d’octubre, del règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials estableix que “l’atorgament de la pròrroga comporta l’obligació d’actualitzar la garantia definitiva, en els termes que estableix la normativa de contractes de les administracions públiques, en el termini màxim de quinze dies des de la data de notificació de la pròrroga”.

D’acord amb l’apartat 1 de la disposició transitòria primera de la Llei de l’Estat 30/2007, de 30 d’octubre, de contractes del sector públic, “els contractes administratius adjudicats abans de l’entrada en vigor d’aquesta Llei es regeixen, quant als seus efectes, compliment i extinció, inclosa la seva durada i règim de pròrrogues, per la normativa anterior”. 

La normativa aplicable a aquest supòsit és el Reial decret legislatiu 2/2000, de 16 de juny, pel qual s’aprova el text refós de la Llei de contractes de les administracions públiques, el qual no preveu expressament els casos d’actualització de garanties; per tant, entenem que per tal d’actualitzar la quantia de la garantia de 120.202,40 € que va dipositar la societat Editorial Catalana de Televisión y Radio, SAU com a conseqüència de la renovació del seu contracte, s’han d’aplicar les normes generals d’actualització monetària, és a dir l’IPC aplicable des de la data de resolució, en aquest cas, com s’ha dit, la de la renovació (18 d’abril de 2006) fins la data de la finalització del termini de vigència del contracte (31 de gener de 2008), amb un import final de 126.092 €.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar la renovació de la concessió de radiodifusió sonora en ones mètriques amb modulació de freqüència corresponent a la localitat de Barcelona (102.0 MHz) sol·licitada per la seva actual titular Editorial Catalana de Televisión y Radio, SAU, el termini de vigència de la qual finalitzarà l’1 de febrer de 2018.

2. Establir que en el termini de quinze dies comptadors des de la notificació d’aquest Acord, la societat concessionària haurà d’aportar a aquest Consell de l’Audiovisual de Catalunya l’acreditació de la constitució i dipòsit en la Caixa General de Dipòsits de la garantia corresponent, actualitzada, per un import de 126.092 €

3. Notificar aquest Acord a la societat Editorial Catalana de Televisión y Radio, SAU i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 13 de maig de 2008

Josep M. Carbonell i Abelló



Dolors Comas d’Argemir i Cendra

President

